Solgte billetter - la ned flyruten
Oslo-jenta Sandra Wermedal og rundt 300 andre russ fra Oslo, Bærum og Drøbak har fått russetur-drømmen ødelagt: Etter å ha solgt ungdommene flybilletter for turen Rygge-Kos tur/retur i juli, la Ryanair plutselig ned hele ruten. – Beklageligvis, grunnet mangel på flymaskiner, må vi innstille ruten Rygge-Kos i sommer. Vi beklager de ulemper kundene våre er påført, sier Ryanairs salgs- og markedsansvarlig i Norden og Baltikum, Elina Hakkarainen, til VG. Ryanair-sjefen: – Vi burde vært snillere mot passasjerene Hun lover at alle som hardt kjøpt billetter til Kos skal få refundert pengene – om de ikke finner en annen passende flyavgang med selskapet.Men unnskyldningen fra Ryanair er en mager tøst for russen som blir rammet av rutekuttet: – Hva med hotellet på Kos som vi allerede har betalt for? spør Sandra Wermedal, avgangselev og russ ved Blindern videregående skole i Oslo. – Disse pengene er jo tapt hvis vi ikke kommer oss nedover, sier Oslo-jenta fortvilet. Ryanair-sjefen kaller passasjerene idioter Rundt 300 russ fra 10 – 12 russebusser har havnet i samme kinkige situasjon: – Folk har betalt rundt 5000 kroner for turen, forteller Wermedal. – Hver russebuss bruker mellom 110.000-120.000 på denne turen, som skulle være en festlig avslutning på 12 års skolegang, sier hun. – Får vi ikke dratt, taper vi pengene, sier Wermedal – innforstått med at Ryanair bare vil refundere flybilletten, ikke hotelltapet. Hakkarainen i Ryanair sier til VG at de vil refundere flybilletten etter EUs regelverk. Lavprisselskapet kom opp med et alternativt rute-forslag for dem som er rammet – via London. – Da måtte vi vente der to dager før vi kunne reise videre til Hellas. Det ville blitt enda dyrere, sier Wermedal oppgitt.En venninnegjeng i Moss har havnet i samme skvisen. Også de mister drømmeferien. De 14 venninnene bestilte billetter med Ryanair til Kos i desember. Da var flyet utsolgt. Nylig hørte de rykter om at ruten var kansellert. Da de gikk inn på Ryanairs hjemmeside, så de at flyene fra Rygge til Kos var tatt ut. June Stene forteller til Moss Avis at hun ble fortvilet: – Jeg ringte Ryanair, til en skyhøy pris. Jeg måtte ringe tre ganger og fikk forskjellig svar hver gang. Tredje gangen fikk jeg bekreftet at det ikke går noen fly fra Rygge til Kos i juli. Jeg spurte når de hadde tenkt å informere meg om det – og fikk til svar at det kunne de gjøre helt opp til en måned før flyreisen, sier Stene oppgitt til avisen.Også Sandra Wermedal stusser over flyselskapets måte å kansellerte ruten på. – De sa ikke noe om flymangel, bare at ruten var tatt av kartet, sier russejenta. Ryanair-talskvinne Hakkarainen sier til VG at de er i ferd med å orientere passasjerene pr. e-post. På Moss lufthavn Rygge er de lite villige til å kommentere saken: – Det er Ryanair som til enhver tid avgjør hvilke ruter som legges i salg, og flyplassen har i liten grad påvirkning på dette, sier Silje Thoresen, flyplassens markedssjef.Forklaringen om flymangel er det få som tror på. Nylig lanserte Ryanair en ny rute fra Rygge til polske Szczecin – med oppstart nå i mars. Dermed flyr lavpris-kjempen fra Mosse-flyplassen til åtte polske byer – Gdansk, Krakow, Lodz, Poznan, Rzeszow, Szczecin, Warszawa og Wroclaw. Kos-passasjerene, som blir skadelidende av det brå og uventede rutekuttet, kan imidlertid ha rett til erstatning, mener Forbrukerombudet.Til Moss Avis sier fagdirektør Jo Gjedrem at flyselskapet skal melde fra om kanselleringer så raskt som mulig. – EU-regelverket er slik at flyselskapet skal gi beskjed så raskt som mulig når de kansellerer en reise, slik at passasjerene har mulighet for å områ seg. Det er vanlig avtalerett. – Hva bør passasjerene gjøre? – Hvis man er påført et økonomisk tap, kan det gi grunnlag for erstatning. Da kan man ta saken opp med Ryanair eller flyklagenemnda. Hvis man mener at dette er et mønster, noe Ryanair eller andre flyselskap spekulerer i, kan man ta det opp med oss hos Forbrukerombudet, sier Gjedrem til Moss Avis.Ryanair Forbrukerombudet
- Vi hadde kjøpt billetter og så fram til Hellas-turen. Så, helt tilfeldig får vi høre at Ryanair har lagt ned ruten...